medieval-data/medieval-letters huggingface dataset:
CCXIX.  Ad Antonium abbatem Senonensem.   (Anno 1123, April. 2.) [  Gall. Christ.  XIII, instr. 488.]
Author: Calixtus II

CALIXTUS episcopus, servus servorum Dei, dilecto in Christo filio ANTONIO abbati monasterii Senonensis quod in Tullensi parochia situm est.

Tuis igitur, fili in Christo charissime Antoni abbas, justis petitionibus annuentes statuimus, etc., ut illibata permaneant, in quibus haec propriis visa sunt vocabulis exprimenda: ecclesiam Vipodicellae, etc., ecclesiam de Plania, ecclesiam S. Joannis, ecclesiam S. Maurici Senonensis, etc., ecclesiam de Stopax, ecclesiam episcopi Villae, ecclesiam Danuebrii, etc. Sane advocatum loci vestri quicunque per Metensem episcopum constitutus fuerit, etc., delegato advocatis beneficio contentum esse praecipimus, etc.; cunctis autem eidem loco justa servantibus sit pax Domini nostri Jesu Christi, et apud districtum judicem praemia aeternae pacis inveniant. Amen, amen, amen. Datum Laterani per manum Hugonis sanctae Romanae Ecclesiae subd. card., IV Non. Aprilis, indict. I, Incarnationis Dominicae an. 1123, pontificatus autem domini Calixti II papae anno V.
CCXX.  Ad Ottonem Bambergensem episcopum, Pomeranorum apostolum.--De privilegiis Bambergensi Ecclesiae concessis.   (Anno 1123, April. 3.) [MANSI,  Concil.,  XXI, 193.]
Author: Calixtus II

CALIXTUS episcopus, servus servorum Dei, venerabili fratri OTTONI Bambergensi episcopo, salutem et apostolicam benedictionem.

Bonis fratrum nostrorum studiis non solum favere, sed ad ea ipsorum etiam debemus animos incitare. Tuis ergo, charissime et venerabilis frater Otto Bambergensis episcope, supplicationibus inclinati, monasteria quae ipse propriis sumptibus exstruxisti, et Bambergensi ecclesiae conferens, apostolicae sedis roborari munimine quaesivisti, in B. Petri ejusque Romanae Ecclesiae protectione suscipimus contra pravorum hominum nequitiam defensanda. Statuimus ergo ut possessiones, praedia et bona omnia, quae et fraternitas tua eisdem monasteriis divini amoris intuitu contulit, quaeque aliorum fidelium justa oblatione concessa sunt, aut in futurum juste legaliterve acquiri vel offerri contigerit, firma eis et illibata Domino auctore permaneant. Ordinationes sane abbatum vel monachorum suorum a catholicis episcopis dioecesanis accipiant. Rerum vero ipsorum monasteriorum curam et administrationem in tuo tuorumque successorum arbitrio et potestate remanere censemus. Nulli itaque hominum facultas sit eadem monasteria perturbare, aut eorum possessiones auferre, vel ablatas retinere, minuere, vel temerariis fatigationibus vexare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Si qua igitur ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris Jesu Christi aliena fiat, atque in extremo examine districtae ultioni subjaceat. Cunctis autem eisdem monasteriis justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Scripta per manum Gervasii scriniarii regionarii et notarii sacri palatii.
CCXXI.  Privilegium pro monasterio S. Benedicti Cremensis.   (Anno 1123, April. 3.) [GATTULA,  Hist. Casin.,  I, 285.]
Author: Calixtus II

CALIXTUS episcopus, servus servorum Dei, dilecto filio VIVIANO praeposito ecclesiae Beati Benedicti apud Romam, salutem et apostolicam benedictionem.

Religiosis desideriis dignum est facilem praebere consensum, ut fidelis devotio celerem sortiatur effectum. Henricus siquidem comes Pergamensis cum totius populi Cremensis suffragio, et conniventia pro animarum suarum salute in praedio possessionis suae cellam in honore beati Benedicti devotione et reverentia obtulerunt. Hanc videlicet cellam venerabilis frater noster Rogerius tunc Voliterrensis episcopus, ejusdem Henrici comitis filius, pro patris sui, et Cremensis populi desiderio et rogatu jamdudum sub tutelam sedis apostolicae, sicut et caetera Casinensis monasterii membra suscipi postulavit. Nos igitur tam illorum, quam tuis, dilecte fili Viviane ejusdem loci praeposite, petitionibus annuentes pro sanctissimi Patris nostri Benedicti reverentia et filii nostri Oderisii abbatis dilectione, ad cujus curam ex Casinensis coenobii jure locus idem pertinet, cellam ipsam per decreti praesentis paginam sub apostolicae sedis tutelam, protectionemque suscipimus. Statuimus ergo ut cella eadem quieta semper et libera in Casinensis monasterii possessione et unitate permaneat, nec ulli omnino personae liceat eam Casinensi monasterii jure dominioque subtrahere, aut separare. Quaecunque vero praedia, quaecunque possessiones, a supradicto comite Henrico, et a Cremensibus, vel aliis fidelibus viris eidem loco ad fratrum sustentationem collata sunt, vel in futurum largiente Domino conferentur, firma vobis in perpetuum, quieta, et integra conserventur. Quae videlicet possessiones habentur in Cremonensi territorio in villa Heire, in Rivi Zinga, in Veilate, in Mozanica, in Vauri, et in Josano, et in Boteliano. Decernimus itaque ut nulli omnino hominum liceat idem monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum pro quorum sustentatione ac gubernatione concessa sunt usibus omnimodis profutura. Ordinationes monachorum qui ad sacros ordines fuerint promovendi, seu clericorum monasterio pertinentium a quo malueritis catholico episcopo accipietis, qui apostolicae sedis fultus auctoritate postulatur indulgeat. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Quicunque vero domum ipsam, et in ea Domino servientes fovere, suisque rebus honorare curaverit, omnipotentis Dei et apostolorum ejus gratiam consequatur. Amen, amen, amen. Ego Calixtus catholicae Ecclesiae episcopus. Datum Laterani per manus Hugonis sanctae Romanae Ecclesiae subdiaconi, tertio Nonas Aprilis, indictione prima, Incarnationis Dominicae anno 1123, pontificatus autem Calixti II papae quinto.
CCXXIII.  Privilegium pro ecclesia S. Deodati.   (Anno 1123, April. 3.) [  Hist de l' Eglise de Saint-Dié,  p. 377.]
Author: Calixtus II

CALIXTUS episcopus, servus servorum Dei, ALBERTO venerabili praeposito Sancti Deodati, caeterisque fratribus, salutem et apostolicam benedictionem.

Venientes ad nos ecclesiae vestrae canonici, dilectus filius noster Hunaldus, et Hugo vester scholasticus, petierunt ut ecclesiae vestrae possessiones, jura sua, dignitates juxta quod in privilegiis vestris continentur, tam in his quae a praedecessoribus nostris Romanae sedis praesulibus obtinuistis, quam in his quae ab aliis pontificibus, seu imperatoribus, vel ducibus suscepistis, nos quoque nostra auctoritate firmaremus. Eorum itaque petitioni, quae justa videbatur, clementer annuentes, vobis vestraeque in perpetuum confirmamus Ecclesiae, quidquid in privilegio praedecessoris beatae memoriae Leonis papae firmatum est. Praeterea nominatim ecclesiam Sancti Remigii in monte juxta quod venerabilis frater Riquinus Tullensis episcopus scripto et sigillo suo vobis confirmavit. Necnon etiam tenorem ecclesiarum vestrarum, quas in episcopatu Basiliensi habetis, sicut ad nostra usque tempora tenuistis, et a Rodulpho beatae memoriae Basiliensi episcopo scripto, et sigillo suo confirmatum suscepistis. Videlicet ut in quarto anno ecclesia de Ungrersheim pro decimis quadraginta solidos Basiliensis monetae, et capella de Mittegvibre quinque solidos, et illa de Vuegvibre similiter quinque persolvat. Eisdemque ecclesiis supradictis viduatis, sacerdotes in eis pro voluntate praepositi, atque fratrum vestrae ecclesiae ponantur. Quaecunque etiam in posterum concessione principum, seu liberalitate pontificum, aut oblatione fidelium, ecclesiae vestrae canonice accesserint, auctoritate sedis apostolicae rata et inconcussa vobis permanere decernimus. Si quis igitur, decreti hujus tenore cognito, temere, quod absit! contraire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Ego Calixtus catholicae Ecclesiae episcopus. Datum Laterani per manum Hugonis sanctae Romanae Ecclesiae subdiaconi, III Non. Aprilis, indict. I, Incarnat. Dominicae anno 1123, pontificatus autem domni Calixti II papae anno V.
CCXXV.  Bulla pro Alberone archidiacono et thesaurario Metensis ecclesiae Sancti Stephani.   (Anno 1123, April. 5.) [MEURISSE,  Hist. de Metz,  p. 414.]
Author: Calixtus II

CALIXTUS episcopus, servus servorum Dei, dilecto filio ALBERONI archidiacono et thesaurario Sancti Stephani Metensis ecclesiae, salutem et apostolicam benedictionem.

Quae a fratribus nostris beneficia ecclesiis collata sunt, nos auctore Deo debemus integra servare. Idcirco altari nostrae ecclesiae Sancti Stephani beneficia, quae a religiosis episcopis in ejus dote collata sunt, confirmamus. In quibus nominatim exprimimus ecclesiam de Guapeio cum tota ipsa curte, et cum omnibus appendiciis ipsius curtis, scilicet mansis, terris, cultis et incultis, pratis, pascuis, nemoribus, silvis, censibus, fontibus, rivis et eorum decursibus et mundilionibus, campis, vineis etiam illis quae sitae sunt in territorio villae quae dicitur Lauriacum, cum integro banno, sicut libere et absolute, ac nullo refragante, ad usum thesaurarii principalis et aliorum subcustodum concessa sunt et ab antecessoribus tuis possessa. Quaecunque praeterea bona, et quaecunque possessiones tam in ecclesiis quam in terris cultis et incultis, vineis, pratis, silvis, mancipiis, censibus, redditibus infra civitatem Metensem vel extra eidem altari pertinent ad tuos et successorum tuorum thesaurariorum usus, ita quieta decernimus, et libera conservari, ut nulli ecclesiasticae saecularive personae facultas sit ea vobis auferre, vel ausu temerario molestiam irrogare. Si quis autem, decreti nostri hujus tenore cognito, temere, quod absit! contraire tentaverit, honoris et officii periculum patiatur, aut excommunicationis ultione plectatur, nisi praesumptionem suam digna satisfactione correxerit. Ergo Calixtus catholicae Ecclesiae episcopus. Datum Laterani per manum Hugonis sanctae Romanae Ecclesiae subdiaconi, Nonis Aprilis, indictione prima, Incarnationis Dominicae anno millesimo centesimo vicesimo tertio, pontificatus autem domni Calixti II papae quinto.
CCXXVI.  Ad canonicos Bisuntinos S. Joannis.--Componit controversias inter ecclesias S. Joannis et S. Stephani. Jubet ut privilegium ecclesiae S. Stephani concessum a Paschali papa reddatur.   (Anno 1123, April. 6.) [MANSI,  Concil.,  XXI, 202.]
Author: Calixtus II

CALIXTUS episcopus, servus servorum Dei, dilectis filiis B. Joannis evangelistae canonicis, salutem et apostolicam benedictionem.

Discordiam quae inter vos, et canonicos sancti Stephani, longo jam tempore perduravit, a nobis in praesentia fratrum nostrorum episcoporum et cardinalium, tali noveritis fine conclusam, ut videlicet in vigiliis festivitatis Inventionis corporis S. Stephani, ad vesperas, canonici S. Joannis ad ecclesiam B. Stephani cum processione pergant, et in crastino ejusdem inventionis, unum modium vini, et carnem unius vaccae, vel quatuor Bisuntinae monetae solidos, a canonicis ecclesiae loci accipiant. Clerici etiam S. Stephani, in vigiliis S. Joannis ante portam Latinam, ad vesperas, ad Sanctum Joannem veniant. Decanus vero Sancti Stephani hominium semper archiepiscopo faciat, et per manum ejus archidiaconatum de Dola et Amos perpetuo jure obtineat. Candelae etiam, quae in exteris claustri domibus, canonicis S. Joannis a canonicis S. Stephani antiquitus praebebantur, nisi per quadraginta continuos dies post Inventionem, et alios quadraginta dies post dedicationem altaris B. Stephani, alio tempore non solvantur. Et cera, quae mittebatur vindemiis Lausannensis pagi, deinceps non solvatur. Sex autem brae cerae, in Sabbato sancto Paschae, S. Joannis thesaurario persolvantur, et in Purificatione sanctae Mariae, singulis canonicis Sancti Joannis, qui ad processionem venerint, cerei singuli tribuantur. Et etiam candelae solito more ad cellarium, dum vinum canonicorum commune fuerit, singulis noctibus persolvantur. Caeterae etiam consuetudines, tam a clericis S. Joannis, quam a clericis S. Stephani, in spiritualibus, et in temporalibus, irrefragabiliter observentur. Privilegium sane, quod a domino nostro sanctae memoriae Paschali papa de maternitate factum est, canonici Sancti Stephani Anserico Bisuntino archiepiscopo, vel Lausannensi episcopo reddant, usque ad proximas apostolorum Petri et Pauli octavas. Si quis ergo contra hoc mandatum nostrum, vel privilegium retinere, vel pacem hanc infringere attentaverit, tanquam reus, et sacrilegus, et pacis ecclesiasticae perturbator, excommunicationi subjaceat, et in locis quibus fuerit, quandiu ibi permanserit, divina non celebrentur officia, quousque ad ejusdem pacis redeat unitatem. Qui vero conservator exstiterit, omnipotentis Dei, et apostolorum ejus Petri et Pauli benedictionem et gratiam consequatur. Amen. Ego Calixtus catholicae Ecclesiae episcopus, subscripsi. Datum Laterani, per manum Hugonis sanctae Romanae Ecclesiae subdiaconi, VIII Idus Aprilis, indictione I, Incarnationis Dominicae anno 1123, pontificatus autem domni Calixti II anno quinto.
CCXXIX.  Privilegium pro Sancti Victoris Massiliensis monasterio.   (Anno 1123, April 11.) [  Hist. de Languedoc,  II, pr., p. 424.]
Author: Calixtus II

CALIXTUS episcopus, servus servorum Dei, dilecto filio RADULPHO abbati venerabilis monasterii Sancti Victoris Massiliensis, ejusque successoribus regulariter constituendis, in perpetuum.

Officii nostri nos hortatur auctoritas, pro ecclesiarum statu sollicitos esse, et quae recte statuta sunt stabilire. Quapropter, dilecte in Christo fili Radulphe abbas, petitioni tuae clementer annuimus et S. Salvatoris monasterium, in loco qui Quiriacus dicitur situm, quod praedecessore tuo Ricardo, tunc Massiliensi abbate, rogante, et D. antecessore nostro sanctae memoriae Urbano papa qui praesens ibi aderat, jubente, a quampluribus archiepiscopis et episcopis vice ipsius domini dedicatum est, et cum omnibus ecclesiis, terris, et possessionibus ejus ita liberum et quietum, ac successoribus tuis, et per vos Massiliensi coenobio permanere sancimus, sicut ipsum die consecrationis suae, idem Richardus et fratres Massilienses tenuisse noscuntur: cui nimirum Quiriacensi monasterio dignitates omnes, et libertates omnes quas a principio fundationis suae obtinuit, nos per praesentis privilegii paginam confirmamus, etc. Nullus etiam episcopus homines in eodem monasterio vel tota adjacente villa degentes, a servitio monachorum dimoveat, et in expeditionem quamlibet vel communiam exire compellat, etc. Datum Laterani per manum Hugonis sanctae Ecclesiae Romanae subdiaconi, III Idus Aprilis, indictione I, Incarnationis Dominicae anno millesimo centesimo vicesimo tertio.
CCXXXIII.  Monasterium S. Mariae Glastoniensis dioecesis sub protectione sedis apostolicae recipitur, eique bona omnia et donationes confirmantur.   (Anno 1123, Maii 15.) [COCQUELINES,  bullarum Collect.,  II, 187.]
Author: Calixtus II

CALIXTUS episcopus, servus servorum Dei, dilectissimo filio SIGEFRIDO PELOCHINO, salutem et apostolicam benedictionem.

Religiosis desideriis dignum est facilem praebere consensum, ut fidelis devotio celerem sortiatur effectum. Quamobrem nos, fili in Christo charissime, postulationis tuae desideriis benignius annuentes, beatae Dei Genitricis, et gloriosae semper virginis Mariae monasterium, cui annuente Deo praesides, in Ecclesiae Romanae protectionem tutelamque suscipimus; et contra hominum perversorum molestias ejus privilegio confovemus. Per praesentis enim decreti paginam auctoritatemque statuimus, ut quaecunque ab apostolicis archiepiscopis, regibus et principibus, aliisque fidelibus, vestro monasterio largitione legitima collata sunt, quieta ei et integra conserventur. Quaecunque praeterea futuris temporibus juste canoniceque acquirere, Domino largiente, poteritis, firma tibi successoribusque tuis et illibata permaneant. Decernimus ergo ut nulli omnino hominum liceat idem monasterium penitus perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione ac gubernatione concessa sunt, modis omnibus usibus profutura. Si qua autem in futurum ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliona fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Data Laterani per manum Aimerici sanctae Romanae Ecclesiae cardinalis et cancellarii, Idibus Maii, indictione prima, Incarnationis Dominicae 1123, pontificatus domni Calixti II papae V.
CCXXXV.  Ad Ludovicum Francorum regem.--Commendat P[etrum] cardinalem, legatum apostolicum.   (Anno 1123, Sept. 30.) [MANSI,  Concil.,  XXI, 210.]
Author: Calixtus II

CALIXTUS episcopus, servus servorum Dei, charissimo in Christo filio LUDOVICO illustri et glorioso Francorum regi, salutem et apostolicam benedictionem.

Concessam tibi a Domino gratiam et regiam potestatem te recognoscere scimus et gaudemus. Siquidem Deum diligis, Ecclesias veneraris, et personis ecclesiasticis debitam exhibes reverentiam et honorem. Ea propter, fili charissime, benedictione apostolica te duximus visitandum, hortantes, et monentes ut in hoc Dei glorioso proposito tanquam religiosus et catholicus rex per ejus gratiam perseveres, quatenus regum rex qui terrenum tibi regnum contulit, aeterni etiam coronam et gloriam largiatur. Sane charissimum filium nostrum P. sedis nostrae presbyterum cardinalem nobilitati tuae attentius commendamus. Nos enim a latere nostro eum secundum antiquam apostolicae sedis consuetudinem ad terram potestatis tuae, pro corrigendo et confirmando quae corrigenda et confirmanda fuerint, delegamus. Rogamus igitur excellentiam tuam, et in Domino commonemus, ut eum tanquam vicarium nostrum reverenter suscipias, honeste habeas, et ita ei facultatis tuae consilium et auxilium praebeas, quatenus sibi injunctum possit ministerium adimplere. Uxorem tuam dominam reginam, et filium Philippum, quos tanquam viscera nostra diligimus, per te salutamus et benedicimus: omnipotentis Dei misericordiam obsecrantes, ut personam tuam, et ipsos, dexterae suae protectione per tempora longa servet incolumes. Stephanum quoque cancellarium, et omnes fideles tuos salutamus et benedicimus. Datum Beneventi, pridie Kal. Octobris.
CCXXXVII.  Ad suffraganeos episcopos et abbates provinciae Bisuntinae. --Significat iis sententiam a se latam pro maternitate ecclesiae S. Joannis.   (Anno 1123, Nov. 10.) [MANSI,  Concil.,  XXI, 202.]
Author: Calixtus II

CALIXTUS episcopus, servus servorum Dei, dilectis fratribus et filiis, suffraganeis episcopis, et abbatibus, per Bisuntinam provinciam constitutis, salutem et apostolicam benedictionem.

Postquam nos in apostolicae sedis ministerium disponente Domino promoti sumus, Bisuntinae ecclesiae B. Joannis evangelistae canonici, saepe suam coram nobis querimoniam protulerunt, super controversia illa, quae inter ipsos, et beati Stephani canonicos diutius agitatur; de episcopali videlicet cathedra, et matricis ecclesiae dignitate. Et nos itaque utramque partem secundo ad nostram praesentiam convocavimus. Sed cum beati Joannis canonici ad nos juxta mandatum nostrum venirent, B. Stephani canonici, se sine excusatione qualibet subtraxerunt. Tertia tandem vice terminum utrisque in beati Lucae festivitate statuimus. Et quidem praedicti beati Joannis canonici nostro se conspectui, justitiam parati facere et recipere, obtulerunt: verum canonici Sancti Stephani neque ad nos venerunt, neque pro se excusationem quamlibet praetenderunt. Quamobrem nos ex communi fratrum nostrorum, episcoporum et abbatum, qui nobiscum erant, consilio, apostolica auctoritate statuimus, ut jam dicta B. Joannis ecclesia, omnem episcopalis sedis, et matricis ecclesiae obtineret in posterum dignitatem, quam antiquis dignoscitur obtinuisse temporibus. Unde beati Stephani canonicis per scripta nostra praecepimus, ut illud nobis maternitatis privilegium redderent, quod a domino praedecessore nostro sanctae memoriae Paschali papa, per mendacia et fraudis versutiam subrepserunt. Rogamus igitur dilectionem vestram, monemus atque praecipimus, ut praedictam beati Joannis ecclesiam, matrem vestram omnimodis cognoscatis, et obedientiam ei, ac reverentiam humilitate debita impendatis. Nos enim idcirco hoc fecimus, quia et totius rei veritatem nostris visam oculis plenius novimus, et ratio id poscebat; et quia B. Stephani canonici, tertio vocati venire ad judicium contempserunt. Datum Tarenti, IV Idus Novembris
CCXXXVIII.  Ad episcopos Hispanos, abbates ac praepositos per Emeritanam et Bracarensem provinciam constitutos. --Ut Didaco archiepiscopo Compostellano, vicario suo, obediant.   (Anno 1123, Nov. 29.) [FLOREZ,  Esp. sagr.,  XX, 394.]
Author: Calixtus II

CALIXTUS episcopus, servus serv. Dei, ven. fratribus et coepiscopis, archiepiscopo Bracarensi, episcopo Colimbriensi, Portugalensi, Tudensi, Auriensi, Vallibriensi, Lucensi, Astoricensi, Avilensi, Salmanticensi, abbatibus, praepositis per Emeritanam et Bracarensem provincias constitutis, salutem et apostolicam benedictionem.

Antiqua sedis apostolicae institutio exigit, etc., ut supra epist. 80. Dat. in burgo S. Fabiani III Kal. Decembris.
CCXXXIX.  Ad omnes episcopos,  etc.,  per Europam dispersos.   (Intra 1119-1124.) [ECCARD,  Corpus hist. med. aevi,  p. 363.]
Author: Calixtus II

Dominus papa CALIXTUS, servus servorum Dei, dilectis fratribus episcopis, abbatibus, plebanis, canonicis ac capellanis et caeteris per Europam fidelibus, salutem et apostolicam benedictionem.

Justitiae ratio exigit et rationis ordo exposcit, ut quae a praedecessore nostro sanctae memoriae papa Paschali charitatis intuitu constituta sunt, nos auctore Domino conservemus. Latorem praesentium ab Hierosolymitani xenodochii praeposito Raimundo missum ad vos charitati vestrae attentius commendamus. Idem enim Raimundus omnium a Hierosolyma redeuntium testimonio commendatur, quod sincere, devote, assidue peregrinorum et pauperum curam gerat. Et nunc pro eorum necessitatibus sublevandis vestrae charitatis implorat auxilium. Vos ergo beneficentiae et communionis nolite oblivisci; talibus enim hostiis promeretur Deus. Pauperem igitur Christum in suis pauperibus sublevare curetis, ut et ipse vos divitiarum suarum faciat esse participes. Non enim Hierosolymitanae peregrinationis mercedis vacuus est, qui in Hierosolymitanis peregrinis rerum suarum adminiculum subministrat. Qui pauperi tribuit, Domino feneratur. Ipse autem Dominus in vobis, quod loquitur, et abundare in vobis faciat omnem gratiam, ut eum in suis minimis reficientes, in aeternae Hierosolymae gaudiis aeternae refectionis mercedem accipere mereamini.